Levubu-plaasmoord: Boer het glo probeer vlugHennie Bonnema. Foto: Verskaf Maroela Media het vroeër berig Bonnema (62) se bebloede liggaam is omstreeks 23:00 deur sy seun en skoondogter buite sy plaashuis gevind. Jan Bonnema, Hennie se broer, het Woensdag aan Maroela Media gesê aangesien Hennie alleen was toe hy aangeval is, is dit nie heeltemal duidelik wat presies gebeur het nie en probeer hulle nog die gebeure uitpluis. “Hy het die aand by my suster en swaer gaan eet en is omstreeks 21:30 by hulle weg. Ons het ŉ reëling dat ons altyd mekaar laat weet as die ander een veilig by die huis is, maar Hennie het nooit laat weet hy is tuis nie,” het Jan gesê. Nadat Hennie nie sy telefoon geantwoord het nie, het sy suster een van sy seuns, Hendrik, gebel. Hendrik en sy vrou is na die plaas om ondersoek in te stel en het Hennie se liggaam op die trappe naby die huis aangetref. “Die huis het ŉ heining en ŉ elektriese hek. Ons vermoed Hennie het ingery en by die motorhuis het iets hom gepla, hy het onraad vermoed. Hy het omgedraai en probeer om weer uit die erf te ry, maar voor die hek het hulle hom oorval. Hy is daar met ŉ skerp voorwerp gesteek en geslaan en is daar dood,” het Jan gesê. “Die aanvallers het vermoedelik daarna sy liggaam gesleep tot by die huis, waar hy gevind is. Dit is nou maar ŉ raaisel hoekom hulle dit gedoen het.” Volgens Jan het die aanvallers vermoedelik Hennie se huissleutels gebruik om die agterdeur oop te sluit om toegang tot die huis te kry. Hulle het gevlug voordat enigiemand hulle gesien het. “Ons dink terwyl Hendrik by die voordeur by Hennie was, het die aanvallers by die agterdeur uitgevlug,” het Jan gesê. Dit is nog nie duidelik wat uit die huis gesteel is nie. Hennie het saam met sy seuns, Hendrik en Pieter, met avokado’s, piesangs en makadamianeute geboer. Hy het alleen gebly nadat sy vrou, Nelia, in 2013 aan kanker oorlede is. Jan woon op ŉ plaas ongeveer 2km verder. Maroela Media het verlede jaar berig oor Jan en sy vrou, Elize, wat ook op hul plaas aangeval en met pangas geslaan is. Hulle is ná die aanval in die hospitaal opgeneem, maar die volgende dag weer ontslaan. Kol. Ronel Otto, woordvoerder van die polisie, het die moord op Hennie bevestig en gesê niemand is nog in hegtenis geneem nie. Geen begrafnisreëlings is nog getref nie.